Speak Now (Taylor’s Version)

Speak Now (Taylor’s Version) on yhdysvaltalaisen laulaja-lauluntekijän Taylor Swiftin albumi, joka jukaistiin 7. heinäkuuta 2023. Albumi on uudelleen levytetty versio Swiftin vuoden 2010 albumista Speak Now. Swift levytti uudelleen vanhaa tuotantoaan levytysten oikeuksiin ja omistajuuteen liittyvän kiistan takia. Albumi sisältää kuusi aiemmin julkaisematonta kappaletta. Albumi nousi Yhdysvalloissa Billboardin albumilistan ykköseksi.

Taustaa

Alkuperäinen albumi

Swiftin alkuperäinen albumi Speak Now julkaistiin vuonna 2010 Swiftin ollessa 20-vuotias. Swift sävelsi kaikki levyn kappaleet yksin (lukuunottamatta yhtä deluxe-version bonusraitaa). Swiftin kaksi edellistä albumia olivat olleet enimmäkseen countrymusiikkia. Speak Now -albumilla oli aiempaa enemmän vaikutetteita pop - ja pop rock -musiikista. Albumi on enimmäkseen omaelämäkerrallinen. Swift on kuvaillut kappaleita viesteiksi tietyille ihmisille. Kappaleiden sanoituksissa käsitellään muun muassa rakkautta ja eroa. Julkistaessaan albumin uuden version hän kirjoitti sen kertovan siitä, että kasvamisesta, epäonnistumisesta ja selviytymisestä.

Albumi myi Yhdysvalloissa yli miljoona kappaletta viikossa. Levyn kappale "Mean" voitti Grammy-palkinnon.

Uudelleen levytetyt albumit
Swift levyttää uudelleen kuusi ensimmäistä albumiaan musiikin master-nauhoitusten oikeuksiin ja omistajuuteen liittyvän kiistan takia. Swiftin entinen levy-yhtiö Big Machine myi nauhoitusten oikeudet musiikkimanageri ja liikemies Scooter Braunille ja yhtiö Ithaca Holdingsille vuonna 2019. Swift ei hyväksynyt kauppaa, koska hänelle ei annettu mahdollisuutta ostaa oikeuksia itse ja hän oli huonoissa väleissä Braunin kanssa. Hän julkaisi ensimmäiset uudelleet levytetyt albumit Fearless (Taylor's Version) ja Red (Taylor's Version) vuonna 2021. Molemmat menestyivät hyvin kaupallisesti. Red (Taylor's Version) myi yli miljoona kopiota ensimmäisellä viikolla ja sen single "All Too Well" (Taylor's Version) nousi Billboard 100 -listan kärkeen. Toukokuussa 2023 Swift ilmoitti konsertissaan, että seuraava uudelleen levytetty albumi on Speak Now.

Tuotanto
Swift on kirjoittanut yksin kaikki Speak Now (Taylor's Version) -albumin kappaleet. Alkuperäisen albumin deluxe-painoksen bonuskappale "If This Was a Movie", joka ei ole yksin kirjoitettu, jätettiin pois uudelta versiolta. If This Was a Movie -kappaleen uusi versio julkaistiin erikseen maaliskuussa 2023.

Albumin tuottajana toimivat Swift ja Christopher Rowe. Swiftin yhteistyökumppanit Aaron Dessner ja Jack Antonoff ovat tuottaneet Swiftin kanssa muutamia aiemmin julkaisemattomia kappaleita. Fall Out Boy -yhtye ja Paramore-yhtyeen Hayley Williams vierailevat aiemmin julkaisemattomilla kappaleilla. Swift on kutsunut aiemmin julkaisemattomia kappaleita nimellä "vault track" eli "kappaleet holvista". Ne on merkitty myös kappalelistaan lisänimellä "From the Vault". Musiikin tuotanto on enimmäkseen samantyylistä kuin alkuperäisellä albumilla. Swift muutti kuitenkin hieman kappaleen "Better Than Revenge" sanoituksia, koska alkuperäisiä sanoja pidettiin misogynistisinä.

Markkinointi ja julkaisu
Swift oli vihjaillut albumin julkaisusta Midnights-albuminsa kappaleen "Bejeweled"-musiikkivideolla lokakuussa 2022. Video sisälsi paljon viittauksia Speak Now -albumiin. Hän ilmoitti albumin julkaisusta virallisesti Nashvillen konsertissa 5. toukokuuta 2023. Albumi julkaisusta ilmoitettiin samana iltana Swiftin sosiaalisen median kanavilla.
 Hän esitti albumin kappaleita The Eras Tour -konserttikiertueensa vaihtuvien kappaleiden osiossa ennen albumin julkaisua ja lisäsi Speak Now -albumin kappaleen "Long Live" konsertin settilistaan ilmestymispäivänä. Albumi ilmestyi 7. heinäkuuta. Swift julkaisi lisäksi nettisivullaan digitaalisen deluxe-version, jossa on mukana kaksi live-kappaletta.

Swift ohjasi musiikkivideon aiemmin julkaisemattomalle kappaleelle "I Can See You". Videossa esiintyvät hänen lisäkseen alkuperäisen albumin singlen "Mean" videolla esiintyneet Joey King ja Presley Cash sekä näyttelijä Taylor Lautner, jonka kanssa Swift oli seurustellut vuonna 2009. Video näytettiin ensimmäisen kerran konsertissa albumin julkaisupäivänä 7. heinäkuuta näyttelijöiden ollessa läsnä. Video julkaistiin tämän jälkeen internetissä. Video kuvaa ryöstökeikkaa. Videolla on mukana kyltti 1989 TV ja muita viitteitä, jotka vihjaavat Swiftin seuraavan julkaisun olevan uusi versio albumista 1989.

Listasijoitukset
Albumi nousi Yhdysvalloissa Billboard 200 -albumilistan ykköseksi. Kaikki albumin kappaleet nousivat singlelistalle albumin ilmestymisviikolla, kappale "I Can See You" sijalle 5. Suomessa albumi nousi listan sijalle 6.

Kappaleet

Lähteet

Taylor Swiftin albumit
Vuoden 2023 albumit